### 51.    Delegation efter påbud om indførelse af besøgsrestriktioner (Orientering om borgmesterbeslutning)

**Åbent**

Sagsnr.: 326-2020-10608       J.nr.: 29.09.20           Dokumentnr.:
326-2020-139596

**Sagstype**

Orientering

**Resume og sagens baggrund**

Styrelsen for patientsikkerhed har den 18. marts 2020, med
hjemmel i epidemilovens § 12c, og bekendtgørelse nr. 215 af 17. marts 2020,
givet alle landets kommunalbestyrelser påbud om omgående at udstede
midlertidigt forbud mod besøgendes adgang til plejehjem, kommunale og private
bosteder og andre boligformer med tilknyttet personale, herunder alle
døgntilbud efter serviceloven. Det er muligt at delegere opgaven, men da der er
tale om en ny opgave for kommunen, er det Kommunalbestyrelsen, som formelt efter
indstilling fra de relevante udvalg, skal tage stilling til spørgsmålet om
delegation.

Da der er tale om et straks-påbud er det ikke muligt at
afvente Kommunalbestyrelsens stillingtagen, hvorfor Borgmesteren, efter
forlæggelse for de relevante udvalgsformænd jf. styrelsesloven § 22, stk. 2 kan
træffe afgørelse jf. styrelsesloven § 31, stk. 1. Sagen skal jf. § 31, stk. 2
efterfølgende foreligges Kommunalbestyrelsen til orientering, hvilket er
formålet med denne sag.

**Indstillinger**

Kommunaldirektøren indstiller, at borgmesterens orientering
tages til efterretning

**Behandling**

Ældre- og Sundhedsudvalget, Socialudvalget, Økonomiudvalget,
Kommunalbestyrelsen.

**Sagsfremstilling**

Styrelsen
for Patientsikkerhed har med hjemmel i epidemiloven § 12 c, og bekendtgørelse 215 af 17. marts givet alle
landets kommuner påbud om omgående at udstede midlertidigt forbud mod besøgende
adgang til plejehjem, kommunale og private bosteder mv. med henblik på at
forebygge og inddæmme udbredelsen af Coronavirus.

Jævnfør Kalundborg Kommunes
sundhedsberedskabsplan pkt. 2.3.2 ”instruks for smitsomme sygdomme” har
sundhedsstaben ansvaret for

”….afbrydelse
af smitteveje og hvilke beskyttelsesforanstaltninger der skal anvendes”

Der er derfor, for så vidt,
allerede delvist taget stilling til delegation på området. Udstedelse af forbud
mod adgang er imidlertid en helt ny type af opgave som kommunen er blevet
pålagt at varetage. Der er derfor ikke direkte taget stilling til spørgsmålet
om delegation af denne opgave og der bør af den årsag træffes en formel
beslutning om delegation. Beslutningskompetence ligger hos Kommunalbestyrelsen
efter indstilling fra Ældre og Sundhedsudvalget, samt Socialudvalget.

Da der imidlertid er tale om en
beslutning, som ikke kunne udsættes til kommende udvalgsmøder og
kommunalbestyrelsesmøde, og da beslutningen, ikke gav anledning til tvivl; dels
er det en opgave som kommunen er blevet pålagt, dels er der i forvejen taget
delvis høje for opgavevaretagelsen i beredskabsplanen. Var det nødvendigt og
muligt for borgmesteren at træffe beslutningen jf. styrelsesloven § 31, stk. 1,
efter der var indhentet erklæringer fra formanden for Ældre- og
Øyvind Bertelsen og formanden for Socialudvalget jf. styrelsesloven § 22, stk.
2.

Borgmesteren skal efterfølgende på
førstkommende kommunalbestyrelsesmøde møde orientere Kommunalbestyrelsen om
beslutningen jf. § 31, stk. 2.

Borgmesteren har forlagt sagen for
formændene forinden, jf. bilag 1 og 2 og formændene har tilkendegivet at kunne
tiltræde en borgmesterbeslutning om at uddelegere kompetencen til sundhedsstaben,
til at udstede restriktioner for besøgendes adgang til kommunens plejecentre
mv. i overensstemmelse med påbuddet fra Styrelsen for Patientsikkerhed.

**Økonomiske konsekvenser**

Ingen bevillingsmæssige konsekvenser

**Ældre- og Sundhedsudvalgets
møde den 31. marts 2020:**

Godkendt.

**Socialudvalgets møde den 2.
april 2020:**

Godkendt.

**Økonomiudvalgets møde den 22.
april 2020:**

Anbefales.

**Bilag**

|  |  |
| --- | --- |
| Formanden for Ældre- og Sundhedsudvalget tiltræder | 326-2020-139578 |
| Fromanden for Socialudvalget, tiltræder indstilling | 326-2020-139581 |